ይህ ግንዛቤ ካለ፤ ኅብረ- ብኄር ድርጅቶች፤ ሀገርን ለማዳን ብቻ ሳይሆን፤ ተተኪውንም ትውልድ ከጥፋት ለመከላከል ሲባል እንኳ አብሮ መስራት ግዴታቸው እየሆነ መጥቷል። ተተኪውን ትውልድ፤ ለነገዋ ኢትዮጵያ ዛሬ ማዘጋጀት ካልተቻለ፤ ሀገር ማዳን የሚባል ተስፋ ሁሉ ከምኞት በላይ አያልፍም ። ባለ ራዕይ ሆኖ አስቀድሞ ሊመጣ የሚችለውን አደጋ ማስጠንቀቅ ካልተቻለ፤ አደጋው በሚከሰትበት ወቅት፤ የሚይዙትንና የሚጨብጡትን ማጣት ይሆናል። ዕውር-ድንብሱን የሚደረግ እንቅስቃሴ፤ የዳፍንት ጉዞ ከመሆን አያልፍም ። ጠላትንና ወዳጅን እየለዩ ካልታገሉ፤ ወዳጅ ያሉት እየከዳ፤ ጠላት ያሉት እያበጠ ይሄዳል። ይህ ሁኔታ ደግሞ ሕዝቡን ይበልጥ ተስፋ ማስቆረጡ አይቀርም ። የዚህ ሁሉ ሂደት ተጠቃሚ ሊሆን የሚችለው፤ ወያኔ ብቻ እንደሚሆን መገንዘብ ይገባል ።